"L-iktar nies kwieti għandhom l-aktar imħuħ storbjużi" – Stephen Hawking Bejn il-kliem u l-fatti hemm baħar jikkumbatti. Bejn is-skiet u l-istorbju...? Ġieli kont f'sitwazzjoni fejn tiltaqa' ma' xi ħadd u ħlief issellem b'rasek u tidħaq fil-vojt ma tagħmilx għax ma tkunx taf x'se taqbad tgħid? U ġieli kont f'sitwazzjoni fejn taqbad tparla u tibda tgħid imqar ħafna ħmerijiet basta tkun qed tgħid xi ħaġa? Fil-qalba ta' dan kollu hemm is-skiet u n-nuqqas tiegħu. Is-skiet sabiħ, sabiħ wisq. Ftit jemmnuni kemm inħobb is-skiet għax kultant (jew ħafna drabi) inparla ħafna. Fil-verità s-skiet napprezzah ħafna u nkun rridu mqar għal ftit mumenti kuljum. Hemm skiet li jdejjaq imma li kultant ikollok bżonnu għax iġibek f'sensik, iġiegħlek tirrifletti fuqek innifsek forsi meta l-anqas tkun trid, minn dak li nesperjenza l-aktar fi żmien il-Ġimgħa l-Kbira, ngħidlu jien; hemm skiet impost, ta' esiġenza, minn dak li mhux dejjem tkun tridu, meta jġegħluk toqgħod kwiet u minn ġewwa tkun qed toqmos biex tgħid xi ħaġa imma li jekk tgħidha taf tweġġa' lil xi ħadd jew tikser l-ordni stabbilita; imbagħad hemm is-skiet sabiħ, li jiġi waħdu għax ikun waqtu u tkun tridu u tixtiequ u titlob għalih. F'dal-kuntent din tispjega kollox... Is-skiet perfett kienet tgħidilna l-għalliema; "ara min jiċċaqlaq u rrid perfect silence." U naturalment konna nobdu biex ma tgħajjatx magħna u tagħmel storbju iktar minna kollha f'daqqa. Bil-Malti, imma, kienet tinstema' isbaħ... "irrid nisma' labra taqa'"... l-għalliema kienet tkun trid tisma' labra taqa' anke jekk fil-klassi l-labar mhux posthom u kieku kellna kienet tiġina agħar Forsi s-skiet perfett mhux daqstant perfett ukoll. Tal-anqas f'dik li jsejħu 'anechoic chamber' , l-iktar kamra siekta fid-dinja, hemm is-skiet assolut li ma tissaportihx. Fil-fatt, jekk ninnutaw ftit, ikun hemm hemm ikun hemm skiet xi tip ta' ħoss ikun għaddej żgur. U bejn skiet u kwiet hemm differenza? It-teżawru jagħtihom bħala sinonimi imma jien ma nemminx hekk. Għalija hemm is-skiet fil-kwiet imma mhux neċessarjament hemm il-kwiet fis-skiet. Jekk ngħidlek "iskot" mod (għax oqgħod sieket hi ftit stramba, naħseb illi qatt ma smajtha għalkemm għandha mnejn tingħad) u jekk ngħidlek "oqgħod kwiet" mod ieħor. Li tiskot, għalija jfisser li ma tkomplix tparla imma ma nżommokx milli tiċċaqlaq; li tikkwieta jfisser li tikkalma għalkollox, tieqaf tparla u tieqaf tiċċaqlaq. Min-naħa l-oħra, għalija s-skiet hu xi ħaġa li trid ttul biex insejħilha hekk; il-kwiet xi ħaġa li ddum ferm inqas. Id-dar il-kwiet ma nsibux żgur. U fil-verità lanqas is-skiet ma nsib għax jekk ma tkunx qed tinbaħ il-kelba, ikun l-istorbju tat-triq jew ommi u missieri jitkellmu minn fuq għal isfel. Ija ija sewwa qed taħsbu, erbat iqlafat u storbju ta' ġens nies. Speċi ta' mikroparlament. Hekk ara. Bħala għalliema kultant lanqas nista' ma nparlax. U anke jekk tkun tieħu gost tparla, tegħja. ieqaf parla, ibda omgħod? Għalhekk meta jiġi waqt tas-skiet tapprezzah iktar. Sabiħ is-skiet, ħafna sabiħ. Kważi kważi sagru. Il-lejl kultant, isbaħ minnu. It-tnejn flimkien, biljett għall-ġenna. Illejla nħallu s-skiet jaħfilna ruħna sa ma titnaqqar l-aħħar nibxa u nsibuha f'ruħ xulxin. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
bejn is-skiet u l-istorbju